กบข.กระตุ้นออมรับโครงสร้างสังคมเปลี่ยน
กบข.กระตุ้นสมาชิกออมเพิ่ม/ออมต่อ หวั่นปัจจัยการเปลี่ยนแปลงโครงสร้างทางสังคม&nbsp;&nbsp;
30 ธ.ค. 2553

กบข.กระตุ้นสมาชิกออมเพิ่ม/ออมต่อ หวั่นปัจจัยการเปลี่ยนแปลงโครงสร้างทางสังคม  
นางสาวโสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) กล่าวว่าปัจจุบันนี้ สังคมทั่วโลกมีการเปลี่ยนแปลงมาก ประชากรมีอายุขัยเฉลี่ยสูงกว่าเดิม สำหรับประเทศไทยประเมินกันว่าอายุขัยเฉลี่ยอยู่ที่ประมาณ 80 ปี ขณะที่โครงสร้างครอบครัวมีขนาดเล็กลง ปริมาณคนรุ่นใหม่ที่จะเข้าสู่สังคมแรงงานเพื่อเกิดเป็นภาษีรายได้สู่รัฐสำหรับจัดสวัสดิการสังคมจะลดลงเป็นลำดับ ขณะที่สังคมปัจจุบันเน้นบริโภคนิยม ผู้คนคุ้นเคยกับการนำเงินอนาคตมาใช้สร้างความสุขและดูแลตนเองในปัจจุบัน 
“ปัญหาการเปลี่ยนแปลงโครงสร้างทางสังคมเช่นนี้ เริ่มส่งผลเห็นชัดแล้วในประเทศที่เข้าสู่สังคมผู้สูงอายุรวดเร็วอย่างญี่ปุ่น หลายๆ โรงเรียนในญี่ปุ่นต้องปิดตัวลงเพราะปริมาณเด็กเกิดใหม่มีน้อยเกินไป โรงเรียนบางแห่งต้องปรับเป็นสถานดูแลผู้สูงวัย (Retirement Community) เพราะจำนวนผู้สูงวัยมีเพิ่มมากขึ้นอย่างรวดเร็ว แต่ผู้สูงวัยในประเทศญี่ปุ่นถือว่าโชคดีเพราะสังคมที่นั่นเป็นสังคมชนชั้นกลาง คนรวยมีน้อย คนจนก็มีน้อย ส่วนมากมีเงินพอใช้จนบั้นปลายชีวิต” นางสาวโสภาวดี กล่าว
ขณะที่สถานการณ์ในประเทศไทยถือว่าน่ากังวลเพราะคนไทยให้ความสำคัญกับการออมและการลงทุนน้อย ผู้ที่ออมก็อาจออมโดยวิธีฝากเงินเพื่อดอกเบี้ยซึ่งถือว่าต่ำ การออมที่เหมาะสมต้องเป็นการออมโดยให้เงินออมทำงานต่อเพื่อสร้างผลตอบแทนระยะยาวที่เหมาะสม และที่สำคัญคือชนะเงินเฟ้อ สำหรับสมาชิกกบข. ที่พอใจกับผลตอบแทนเฉลี่ย 14 ปีประมาณ 7% ที่กบข.บริหารผลตอบแทนได้ ก็ควรจะออมเพิ่ม ซึ่งสามารถออมเพิ่มถึงเกณฑ์สูงสุด 15%  
"เมื่อออมเพิ่มทุกเดือน คูณกับผลประโยชน์ที่ได้แล้ว ก็จะเป็นเงินก้อนสำหรับไว้ใช้จ่ายหลังเกษียณ ซึ่งเป็นช่วงชีวิตไม่ทำงานอีกไม่ต่ำกว่า 20 ปี"นางสาวโสภาวดีย้ำ
นางสาวโสภาวดียังกล่าวต่อไปว่า ปัจจุบันนอกจากกบข.จะเปิดโอกาสให้สมาชิกได้ออมเพิ่มแล้ว สมาชิกที่เกษียณ หากไม่มีความจำเป็นต้องนำเงินก้อนออกไปทั้งหมดในเวลาเดียวกัน สมาชิกสามารถออมต่อ และ/หรือ ทยอยขอรับเงินออกไปใช้ตามความจำเป็น เงินก้อนที่อยู่กับกบข.ควรจะสำรองไว้ใช้ในกรณีฉุกเฉินเพราะสมาชิกเองก็มีเงินบำนาญรับต่อเนื่องทุกเดือนอยู่แล้ว
สำหรับปี 2554 กบข.ได้กำหนดให้เป็นปีแห่งการรณรงค์การออมเพิ่ม-ออมต่อ นอกจากนี้กบข. ยังมีแผนงานจะหารือกับหน่วยงานที่เกี่ยวข้องเพื่อหามาตรการจูงใจ (Incentive Package) ที่ให้ประโยชน์กับสมาชิกกบข.อย่างเป็นรูปธรรมเพื่อให้สมาชิก กบข. หันมาให้ความสำคัญกับการออมมากขึ้น
“การออมถือเป็นภารกิจร่วมกันของทุกหน่วยงานที่เกี่ยวข้องกับประชาชน เพราะหากประชาชนเกิดการออมอย่างจริงจังก็จะทำให้สภาพสังคมโดยรวมแข็งแรง เศรษฐกิจก็จะเติบโตแข็งแรง นำความมั่นคงแท้จริงมาสู่ประเทศ” นางสาวโสภาวดีสรุป